b'\n_START_ARTICLE_\n360 asteen palaute\n_START_PARAGRAPH_\n360 asteen palaute on yleisnimi menetelmille, joiden avulla yksitt\xc3\xa4inen henkil\xc3\xb6 tai ryhm\xc3\xa4 saa palautetta oman ty\xc3\xb6ns\xc3\xa4 ja toimintansa kannalta t\xc3\xa4rkeilt\xc3\xa4 yhteisty\xc3\xb6kumppaneilta tai sidosryhmilt\xc3\xa4. Termi 360 asteen palaute on syntynyt ajatuksesta, ett\xc3\xa4 palautteen antajia tunnistettaessa ja valittaessa katsotaan kaikkiin suuntiin \xe2\x80\x93 katse kiert\xc3\xa4\xc3\xa4 ympyr\xc3\xa4n keh\xc3\xa4\xc3\xa4 t\xc3\xa4ydet 360 astetta._NEWLINE_360 asteen palautteiden yleisin sovellus on johtamispalaute, jota esiintyy k\xc3\xa4yt\xc3\xa4nn\xc3\xb6ss\xc3\xa4 kun esimiehen v\xc3\xa4litt\xc3\xb6m\xc3\xa4t alaiset arvioivat kysymyslomakkeen avulla h\xc3\xa4nen johtamistapaansa. Omakuvansa realistisuuden selvitt\xc3\xa4miseksi palautetta saava esimies tekee samalla kysymyssarjalla my\xc3\xb6s oman itsearvioinnin. Tavanomaiseen k\xc3\xa4yt\xc3\xa4nt\xc3\xb6\xc3\xb6n kuuluu lis\xc3\xa4ksi palautteen pyyt\xc3\xa4minen omalta v\xc3\xa4litt\xc3\xb6m\xc3\xa4lt\xc3\xa4 esimiehelt\xc3\xa4. Projekteissa, prosesseissa, matriisiorganisaatioissa tai tiimeiss\xc3\xa4 johtamispalaute voidaan v\xc3\xa4litt\xc3\xb6mien alaisten lis\xc3\xa4ksi pyyt\xc3\xa4\xc3\xa4 henkil\xc3\xb6ilt\xc3\xa4, joita johdetaan ilman varsinaista muodollista esimiesasemaa._NEWLINE_Palautteen antajina voivat olla my\xc3\xb6s kollegat, saman ryhm\xc3\xa4n j\xc3\xa4senet, sis\xc3\xa4iset asiakkaat ja jopa asiakkaat. Johtamisen laadun arviointia ja kehitt\xc3\xa4mist\xc3\xa4 varten tehdyiss\xc3\xa4 palautemenetelmiss\xc3\xa4 on kuitenkin yleens\xc3\xa4 kysymyksi\xc3\xa4 asioista ja toimintatavoista, joita n\xc3\xa4iden muiden tahojen on vaikeaa tai jopa mahdotontakin arvioida. Heilt\xc3\xa4 palaute kannattaakin yleens\xc3\xa4 hakea kyseiseen yhteisty\xc3\xb6suhteeseen paremmin sopivilla menetelmill\xc3\xa4, kuten yhteisty\xc3\xb6palautteella tai henkil\xc3\xb6kohtaisella asiakaspalautteella.'